ঢাকা, ১৩ জুলাই (শীর্ষ নিউজ ডেস্ক): আফগানিস্তানের কাপিসা প্রদেশে আত্মঘাতী বোমা হামলায় অন্তত ৫ ফরাসি সেনা ও একজন বেসামরিক নাগরিক নিহত হয়েছে। ফ্রান্সের প্রেসিডেন্ট নিকোলাস সারকোজি ওই প্রদেশের তাগাব উপত্যাকায় দায়িত্বরত অবস্থায় ৫ ফরাসি সেনা নিহত হওয়ার বিষয়টি নিশ্চিত করেছেন। এছাড়া ওই হামলায় আরও ৪ ফরাসি সেনা ও ৩ আফগান নাগরিক আহত হয়েছে। সারকোজির অফিস থেকে প্রকাশিত এক বিবৃতিতে এ তথ্য জানানো হয়। খবর বিবিসির।  বোমা হামলার সময় ফরাসি  সেনারা ওই এলাকার উপজাতীয় নেতাদের প্রহরায় নিযুক্ত ছিলেন। তারা একটি সাঁজোয়া যানকে ঘিরে দাঁড়িয়ে ছিলেন। ওই সময় বোমা হামলাকারী সেনাদের কাছাকাছি এসে বিষ্ফোরণ ঘটায়।  এর আগে গত মঙ্গলবার নিকোলাস সারকোজি আফগানিস্তান সফর করেন এবং ২০১২ সালের মধ্যে অন্তত এক হাজার ফরাসি সেনা আফগানিস্তান ত্যাগ করবে বলে ঘোষণা দেন। তালেবান এ হামলার দায় স্বীকার করেছে।  (শীর্ষ নিউজ ডটকম/মাবি/এআইকে/১৯.০৫ঘ.)